Bangladesh+-+Sosiale+forhold

Sosiale forhold Bangladesh er som nevnt tidligere et av verdens tettest befolkede, fattigste og minst utviklede land, og dette preger selvfølgelig også de sosiale forholdene i landet. Generelle tall: Ca 1/3 av befolkningen er under 15 år, og kun 5,7 % er over 60 år. Dette sier noe om forventet levealder, samfunnsmessige forhold og helsemessige forhold i landet. Det blir født mange barn både fordi spedbarnsdødeligheten er høy (52 per 1000 levendefødte), altså er sjansen mindre for at barna dine vokser opp, fordi samfunn og kultur legger opp til at flere generasjoner bor sammen, og de eldre må ha barn til å forsørge seg når de blir gamle, og fordi det ikke er nok kunnskap om, oppmerksomhet rundt og fokus på prevensjonsmidler og familieplanlegging. Fruktbarhetstallet er 2,8, noe som ikke er skyhøyt slik som enkelte land i Afrika, for eksempel Niger, på topp av statistikken med utrolige 7,2 barn i gjennomsnitt per kvinne. Tallet i Norge er til sammenligning 1,8. Forventet levealder er i Bangladesh 64 år mot Norges 80, noe som vitner om langt dårligere levestandard og helsetilbud enn hva vi er vant til. Eksempelvis er det over 80 ganger så høysvangerskapsrelatert dødelighet i Bangladesh som i Norge, 20 % av befolkningen mangler tilgang på rent vann og kun 36 % har tilgnag til velutbygde sanitæranlegg. Analfabetismen i landet er relativt høy og ligger på hele 58,4 % av befolkningen. Andel barn som fullfører grunnskolen er 65,1 %. De sosiale forholdene i Bangladesh har bedret seg de siste tiårene, men 41 % av befolkningen lever fortsatt på under FNs ekstrem fattigdomsgrense på 1 US$ om dagen, og 30 % av befolkningen er underernært.